Ríkar kröfur eru gerðar til upplýsingaskyldu um eignarhald á fjölmiðlum sæki þeir um endurgreiðslu vegna hluta kostnaðar við rekstur . Þetta kemur fram í nýju fjölmiðlafrumvarpi mennta - og menningarmálaráðherra . Ef þeir reynast ófullnægjandi er beiðni um endurgreiðslu hafnað . Fjölmiðlafrumvarp mennta - og menningarmálaráðherra um stuðning við einkarekna fjölmiðla var lagt fram á Alþingi í gær . Lagt er til að komið verði á fót nýju stuðningskerfi fyrir einkarekna fjölmiðla hér á landi vegna kostnaðar sem fellur til við miðlun frétta , fréttatengds efnis og umfjöllunar um samfélagsleg málefni . Lagt er til að einkareknum fjölmiðlum verði veittur tímabundinn stuðningur í formi endurgreiðslu á hluta kostnaðar sem fellur til við að afla og miðla slíku efni . Í frumvarpinu kemur fram að hlutfall endurgreiðslu skuli að hámarki verða 18 prósent af kostnaði sem fellur til við að afla frétta en ekki hærri en fimmtíu milljónir króna . Þetta er þó nokkuð lægra en kom fram í frumvarpi sem lagt var fram í vor þar sem gert var ráð fyrir endurgreiðslu upp á 25 prósent . Þá hafði verið greint frá því að endurgreiðslan yrði 20 prósent í þessu frumvarpi . Í fjárlögum fyrir árið 2020 er gert ráð fyrir 400 milljón króna útgjaldasvigrúmi til stuðnings einkarekinna fjölmiðla . Samkvæmt upplýsingum fréttastofu nægir það til endurgreiðslu upp á 18 prósent . Fjölmiðlar sem sækja um endurgreiðsluna þurfa að veita fjölmiðlanefnd fullnægjandi gögn og upplýsingar um eignarhald . Nefndin leggur mat á hvaða upplýsingar teljast fullnægjandi . Í frumvarpinu kemur fram að það eigi að vera strangt mat á þessu atriði enda sé æskilegt að gerðar séu ríkar kröfur til gagnsæis á eignarhaldi þeirra fjölmiðla sem sæki um endurgreiðslur úr ríkissjóði . Þá kemur fram að telji nefndin upplýsingarnar ófullnægjandi að loknum fresti hafni hún beiðni um endurgreiðslu . Lilja Alfreðsdóttir , mennta - og menningarmálaráðherra , ætlar að ráðast í endurskoðun fjölmiðlalaga , meðal annars til að bregðast við gagnrýni sem leiddi til þess að Stjórn Blaðamannafélags Íslands samþykkti að draga fulltrúa sinn úr fjölmiðlanefnd .